Hier kan jy sien hoe die gesigte agter die name lyk... en sommer meer omtrent hulle te wete kom. Ons is 'n klein groepie skrywers wat saamwerk om Afrikaans te bevorder. Nie alleen is Afrikaans een van Suid-Afrika se amptelike tale met die derde meeste moedertaalsprekers nie, maar ons het ook gevind dat Afrikaanse skrywers ietwat gemarginaliseerd is en daar duidelik 'n dringende behoefte aan 'n ondersteuningsnetwerk is. Ontmoet dus die baanbrekers van hierdie netwerk. Elkeen van hulle is mense wat bereid is om verskeie ure van elke dag op te offer om 'n droom te voed - 'n droom wat dalk op die lang duur Afrikaans se redding kan beteken... en dit terwyl hulle dikwels dwarsdeur die nag werk om ander skryfspertye ook te haal. Hou ook in gedagte dat daar minstens 120 jaar se skryfervaring tussen die klompie is - waarvan meer as 100 vryskut!
Leoni Benghiat is ‘n gevestigde joernalis, artikel- en nie-fiksieskrywer, asook 'n korporatiewe skrywer met ‘n databasis van 98 tydskrifte, koerante en internetportale. Sy skryf die afgelope 23 jaar vryskut en het al voorblad- en ondersoekende artikels in bykans al die bekende Afrikaanse en Engelse tydskrifte en koerante gehad en skryf ook vir buitelandse publikasies. Haar mikpunt is minstens 100 markte en sy glo daaraan dat niks onmoontlik is nie.
Alita Steenkamp se naam is sinoniem met persoonlikheidsprofiele in nasionale tydskrifte. Noem 'n bekende se naam en die kanse is goed dat Alita reeds oor hom of haar 'n artikel geskryf het. Dit was dus vanselfsprekend dat biografieë oor bekendes 'n uitvloeisel van haar sterprofiele sou word. In 2009 was sy 'n medewerker in die skryf van die Olimpiese hoogspringatleet, Hestrie Cloete-Els, se outobiografie, My pyn, my glorie, en in 2010 het sy sanger Mathys Roets se inspirerende lewensverhaal in Steeds Mathys vertel. Sedertdien het nóg twee boeke uit haar pen verskyn - die sosiale vlinder, Loui Fish, se biografie, Onsinkbaar, en 'n inspirerende lewensverhaal, Veronica: Die kleur van onreg, is 'n paar jaar gelede gepubliseer. Sy het die rugbywêreld verlede jaar stormgeloop met 'n biografie (Wynie: My Bloed is Blou) saam met Wynie Strydom, voormalige Blou Bul-afrigter en ja, sy reken haar bloed is óók blou!
Elsabe de Beer is ‘n voormalige onderwyseres en tans mentor, skrywer, digter en proefleser. Sy het reeds twee kortverhaalbundels, Petro se klavier en ander verhale, en My klippie in die Karoo die lig laat sien en werk tans aan 'n kinderboek, 'n digbundel en nog 'n kortverhaalbundel.